Ébúg yā Ńtondôbə a ngákad profɛ́d Yeremías, nâ Nabukodonosor, ǹkúkúmá yǎ Babilón, a yi sɔ́ yīd ńnam Égîptɛn: 14Yédégán dɔ̄ á Égîptɛn, yédégán dɔ̄ á Nof ai a Dafné ! Mínā nâ: Kódógō á sí, ó tɔ̄bɔ̄ á ngomozan, amú ókəŋ bítá wádī á ngɔ́dɔ́ dzoe. 15Ású dzé Apis a túb ? Ású dzé ńgungúl nyag wóé wá ndzí kig zombo ? Owé, Ǹtondôbə ǎ dīb nyē á sí. 16Ǎ dīb ábuí bod á sí, anə́ ényɔ́lɔ̄ a kuu ényɔ́ m̀bɔ́g á yób. Bákɔ̄bɔ̄ nâ: “Kódógán á sí, bǐ dúgán áyɔŋ dáán á sí abyálí dáán. Oyǎb ai ókəŋ wákpe bod amalá hī !” 17Bə́ ngáyole Farawóŋ dzwé: Biduŋ́u hədá təge bi. 18Sɔŋ hə anə́ mə́ və̌ nā ! Ǹkɔ́bɔ̄ Ńkúkúmá yǎ bálóē nâ Ǹtondôbə Sabaod. A nə Tabor á zāŋ miǹkǒl, Karmɛ̂l á ńtsāg máŋ á yōb, a yi sɔ́. 19Káán mim̀bəgə ású məkaban, mína batɔbɔ ǹnamǎ yā Égîptɛn; Memfís a yi vəŋǎn bīlíg, bifun, təge ai bod. 20Ǹnam Égîptɛn ó ngábə́ m̀bəmbə ngɔn nyag, ńdɔ bilulwi byásɔ́ á ńnam âkoé bí bə̄də́bə̄ nyē á nyɔ́l. 21Bəzimbi bə́ ndóŋ bóé fə dzam də́dā bə́ fulugan ai bitɔŋ bí nyag mə́vɔ́ŋ. Bɔ̂ bə́ lúm yǎ fə̄ mvús, bə́ ngatúb bɔ́ bə́sə fǔfulu, təge ai ngul yǎ ázombo. Amú, lâzu bɔ́ ku á yób, amǒs ámalá dábán. Abǒg yā báyəan tíē ndɔ́ŋ yǎ ényiŋ dzábán. 22A kə á myə̄ə̄ŋ anə́ nyóé, éyɔŋ báwulu ai édǔŋ. Bâzu étítíb, bə́ ngázu nyé ku á yób ai avón anə́ bâbai bisəb.